

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-192-С/23-1, О.С.

Датум: 23.03.2023. године

**НАРОДНА СКУПШТИНА РЕПУБЛИКЕ СРПСКЕ**

**Н/Р ПОСЛАНИКА ИЛИЈЕ ТАМИНЏИЈЕ**

Трг јасеновачких жртава 1

78000 Бања Лука

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 23.03.2023. године запримила је захтјев од стране народног посланика Илије Таминџије, за давање мишљења да ли постоји сукоб интереса ако обавља функцију извршног директора за производњу и техничке послове у ХЕТ-у, у радном односу, и функцију посланика у Народној скупштини Републике Српске.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је посланик у Народној скупштини Републике Српске „изабрани представник“, као такав је третиран Законом о спречавању сукоба интереса у органима власти РС.

Чланом 5. Закона о спречавању сукоба интереса у органима власти Републике Српске регулисана је **неспојивост у односу на јавна предузећа**. Ставом 1. овог члана прописано је да изабрани представници, између осталих, не могу, у вријеме док врше јавну функцију и 3 мјесеца након престанка јавне функције, бити чланови надзорног одбора или директори јавних предузећа. Ставом 2. је додато да се ова забрана односи и на чланове породица изабраних представника, док је ставом 3. додато да се претходне одредбе односе само на јавна предузећа које је основала јединица локалне самоуправе у којој изабрани представник врши функцију.

**Међутим, Закон о спречавању сукоба интереса у органима власти Републике Српске третира позицију директора јавног предузећа, док позиција извршног директора *a priori* није третирана, па самим тим не представља сукоб интереса када је лице извршни директор јавног предузећa и када обавља функцију посланика у Народној скупштини Републике Српске.**

Комисија овом приликом скреће пажњу и на још неке законске одредбе које су битне у понашању народних посланика како се не би нашли у сукобу интереса. То су чл. 3. којим су дефинисани основни принципи дјеловања који морају да поштују народни посланици, те чл. 9. којим су таксативно наведене забрањене активности за посланике.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Народна скупштина Републике Српске, н/р посланика Илије Таминџије, Трг јасеновачких жртава 1, 78000 Бања Лука
2. У спис предмета